
A fogyasztói tudás ereje a fenntartható célok megvalósításában

Kutatásomban a fenntarthatóságot ötvözöm a fogyasztói magatartással: arra keresem a választ, hogy a fenntarthatósággal kapcsolatos tudás milyen hatással van a fogyasztói fizetési hajlandóságra.
A fenntarthatóság különösen aktuális téma napjainkban, és ez nem meglepő. Szakirodalmi kutatásomból kiderült, hogy a jelenlegi gazdasági és környezeti helyzetben mindennél fontosabb tennünk Földünk jövőjéért. A fenntarthatóság fontosságán túl bemutattam a fenntartható gazdasági fejlődést és azon szereplőket, akik hozzájárulhatnak a fenntartható fejlődési célok eléréséhez. Ezen szereplők között található a fogyasztó is.
A fogyasztói magatartás vizsgálatával több modell is foglalkozik. Szekunder kutatásomban öt témámhoz kapcsolódó modellt elemzek. Ezen modellek kiértékelését követően alkottam meg saját modellem. Ennek alapja a TPB modell, viszont több változást is beépítettem, hogy illeszkedjen az általam vizsgált kutatási témához. A módosítások révén sikeresen tudtam mérni a fizetési hajlandóságban beállt százalékos változást, illetve a tudás mérésében nagyobb objektivitást értem el.
Kutatásom során 3 iparágra fókuszáltam: ruhaipar, autóipar, élelmiszeripar. A modellemhez az adatokat kérdőíves kutatás útján gyűjtöttem, majd a hipotézisek megválaszolására regressziós, illetve paraméteres statisztikai vizsgálatokat végeztem SPSS-ben. Elsőként a fogyasztói döntések hátterében rejlő összetettséget vizsgáltam a TPB modell tényezői alapján. A kor, a szándék és az észlelt viselkedési kontroll esetében találtam jelentős kapcsolatot a fizetési hajlandósággal (WTP). A fenntarthatósággal kapcsolatos aggodalom kapcsolatának erősségét is elemeztem. Végezetül a tudás erejét mértem fel.
A fenntarthatósággal kapcsolatos új tudás ismeretében a ruhaipar esetén +2%-os, az autóipar esetén +7%-os, az élelmiszeripar esetén +3%-os változás keletkezett a fogyasztók által vállalt többletteherben, amennyiben ez a többlet fenntarthatósággal kapcsolatos célokra lesz felhasználva. Láthatjuk, hogy a magyar fogyasztók kis mértékben (de statisztikailag szignifikánsan) hajlandóak áldozatot vállalni.
Eredményeim megmutatják a vállalatoknak és a kormányzati szereplőknek, hogy amennyiben fokozni lehet a fogyasztók ismereteit az egyes iparágak fenntarthatósági kihívásairól, hajlandóak nagyobb áldozatot vállalni, és magasabb árat megfizetni (amennyiben abban is biztosak lehetnek, hogy a magasabb ár a fenntarthatóság elősegítését szolgálja).



